CELEX: 32022D0266
Language: da
Date: 2022-02-23 00:00:00
Title: Rådets afgørelse (FUSP) 2022/266 af 23. februar 2022 om restriktive foranstaltninger som reaktion på anerkendelsen af de ikkeregeringskontrollerede områder i Donetsk oblast og Luhansk oblast i Ukraine og ordren til at sende russiske væbnede styrker ind i disse områder

23.2.2022   
               
               
                  DA
               
               
                  Den Europæiske Unions Tidende
               
               
                  LI 42/109
               
            
         RÅDETS AFGØRELSE (FUSP) 2022/266
         af 23. februar 2022
         om restriktive foranstaltninger som reaktion på anerkendelsen af de ikkeregeringskontrollerede områder i Donetsk oblast og Luhansk oblast i Ukraine og ordren til at sende russiske væbnede styrker ind i disse områder
         RÅDET FOR DEN EUROPÆISKE UNION HAR —
         under henvisning til traktaten om Den Europæiske Union, særlig artikel 29,
         under henvisning til forslag fra Unionens højtstående repræsentant for udenrigsanliggender og sikkerhedspolitik, og
         ud fra følgende betragtninger:
         
                     (1)
                  
                  
                     Den Europæiske Union er fortsat urokkelig i sin støtte til Ukraines suverænitet og territoriale integritet.
                  
               
                     (2)
                  
                  
                     I sine konklusioner af den 24. og 25. juni 2021 opfordrede Det Europæiske Råd Rusland til fuldt ud at påtage sig sit ansvar for at sikre fuld gennemførelse af Minskaftalerne som en central betingelse for enhver væsentlig ændring af Unionens holdning. Det Europæiske Råd opfordrede også Kommissionen og Unionens højtstående repræsentant for udenrigsanliggender og sikkerhedspolitik (”den højtstående repræsentant”) til at forelægge muligheder for yderligere restriktive foranstaltninger, herunder økonomiske sanktioner.
                  
               
                     (3)
                  
                  
                     I sine konklusioner af 16. december 2021 understregede Det Europæiske Råd det presserende behov for, at Rusland nedtrapper spændingerne forårsaget af den militære opbygning langs sin grænse til Ukraine og den aggressive retorik. Det gentog sin fulde støtte til Ukraines suverænitet og territoriale integritet. Det Europæiske Råd, som tilskyndede til en diplomatisk indsats og støttede Normandietkvartetten i at sikre fuld gennemførelse af Minskaftalerne, erklærede, at enhver yderligere aggression mod Ukraine vil have enorme konsekvenser og store omkostninger til følge, herunder restriktive foranstaltninger koordineret med partnere.
                  
               
                     (4)
                  
                  
                     Den 24. januar 2022 godkendte Rådet konklusioner, hvori det fordømmer Ruslands fortsatte aggressive handlinger og trusler mod Ukraine og opfordrer Rusland til at deeskalere, overholde folkeretten og deltage konstruktivt i dialog gennem de etablerede internationale mekanismer. Rådet minder om Det Europæiske Råds konklusioner af den 16. december 2021 og gentog, at enhver yderligere militær aggression fra Ruslands side mod Ukraine vil få enorme konsekvenser og alvorlige omkostninger, herunder en bred vifte af sektorspecifikke og individuelle restriktive foranstaltninger, der vil blive vedtaget i samarbejde med partnerne.
                  
               
                     (5)
                  
                  
                     Den 21. februar 2022 undertegnede præsidenten for Den Russiske Føderation et dekret, der anerkender uafhængigheden og suveræniteten for den selvudråbte "Folkerepublikken Donetsk" og "Folkerepublikken Luhansk" og beordrede, at russiske væbnede styrker skulle deployeres i disse områder.
                  
               
                     (6)
                  
                  
                     Den 22. februar 2022 udsendte den højtstående repræsentant en erklæring på Unionens vegne, hvori denne på det kraftigste fordømte præsidenten for Den Russiske Føderations beslutning om at anerkende de ikkeregeringskontrollerede områder i Donetsk oblast og Luhansk oblast i Ukraine som uafhængige enheder og den efterfølgende beslutning om at sende russiske tropper ind i disse områder. Denne ulovlige handling underminerer Ukraines suverænitet og uafhængighed yderligere og er et alvorligt brud på folkeretten og internationale aftaler, herunder De Forende Nationers (FN's) pagt, Helsingforsslutakten, Parischartret og Budapestmemorandummet samt Minskaftalerne og FN's Sikkerhedsråds resolution 2202 (2015). Den højtstående repræsentant opfordrede indtrængende Rusland til som part i konflikten at trække sin anerkendelse tilbage, opfylde sine tilsagn, overholde folkeretten og vende tilbage til drøftelserne i Normandietkvartetten og den trilaterale kontaktgruppe. Han meddelte, at Unionen ville reagere på disse seneste overtrædelser fra Ruslands side ved hurtigst muligt at vedtage yderligere restriktive foranstaltninger.
                  
               
                     (7)
                  
                  
                     Under disse omstændigheder finder Rådet, at import til Den Europæiske Union af varer med oprindelse i de ikkeregeringskontrollerede områder i Donetsk oblast og Luhansk oblast i Ukraine bør forbydes, med undtagelse af varer, for hvilke Ukraines regering har udstedt et oprindelsescertifikat.
                  
               
                     (8)
                  
                  
                     Desuden bør handelen med varer og teknologi til brug i visse sektorer i de ikkeregeringskontrollerede områder i Donetsk oblast og Luhansk oblast i Ukraine begrænses. Tjenesteydelser i sektorerne transport, telekommunikation og energi eller prospektering, efterforskning og produktion af olieressourcer, gasressourcer og mineralske ressourcer samt tjenesteydelser i tilknytning til turismeaktiviteter i de ikkeregeringskontrollerede områder i Donetsk oblast og Luhansk oblast i Ukraine bør forbydes.
                  
               
                     (9)
                  
                  
                     Der er behov for yderligere handling fra Unionens side for at gennemføre visse foranstaltninger —
                  
               VEDTAGET DENNE AFGØRELSE:
         
            Artikel 1
            
               1.   Det er forbudt til Unionen at importere varer med oprindelse i de ikkeregeringskontrollerede områder i Donetsk oblast i Ukraine eller i de ikkeregeringskontrollerede områder i Luhansk oblast i Ukraine.
            
            
               2.   Det er forbudt direkte eller indirekte at levere finansiering eller finansiel bistand samt forsikring og genforsikring i tilknytning til import af varer med oprindelse i de ikkeregeringskontrollerede områder i Donetsk oblast eller i de ikkeregeringskontrollerede områder i Luhansk oblast.
            
         
         
            Artikel 2
            Forbuddene i artikel 1 finder ikke anvendelse på varer med oprindelse i de ikkeregeringskontrollerede områder omhandlet i artikel 1, som blev gjort tilgængelige med henblik på undersøgelse og er blevet kontrolleret af de ukrainske myndigheder, og som af Ukraines regering har fået tildelt et oprindelsescertifikat.
         
         
            Artikel 3
            Forbuddene i artikel 1 berører indtil den 24. maj 2022 ikke opfyldelsen af kontrakter, der er indgået inden den 23. februar 2022, eller af tilknyttede kontrakter, der er nødvendige for opfyldelsen af sådanne kontrakter, der skal indgås og opfyldes senest den 24. maj 2022.
         
         
            Artikel 4
            Det er forbudt bevidst og forsætligt at deltage i aktiviteter, der har til formål eller som følge at omgå forbuddene i artikel 1.
         
         
            Artikel 5
            
               1.   Alt følgende er forbudt:
               
                           a)
                        
                        
                           at erhverve eller udvide en kapitalinteresse i fast ejendom i de ikkeregeringskontrollerede områder omhandlet i artikel 1
                        
                     
                           b)
                        
                        
                           at erhverve eller udvide en kapitalinteresse i enheder i de ikkeregeringskontrollerede områder omhandlet i artikel 1, herunder fuldstændig erhvervelse af sådanne enheder og erhvervelse af kapitalandele deri og erhvervelse af andre værdipapirer med karakter af kapitalinteresser
                        
                     
                           c)
                        
                        
                           at yde finansiering til enheder i de ikkeregeringskontrollerede områder omhandlet i artikel 1 eller til det dokumenterede formål at finansiere sådanne enheder
                        
                     
                           d)
                        
                        
                           at oprette joint ventures med enheder i de ikkeregeringskontrollerede områder omhandlet i artikel 1, og
                        
                     
                           e)
                        
                        
                           at levere investeringstjenesteydelser i direkte tilknytning til de i dette stykkes litra a)-d) omhandlede aktiviteter.
                        
                     
            
               2.   Forbuddene i stk. 1:
               
                           a)
                        
                        
                           berører ikke opfyldelsen af en forpligtelse i henhold til kontrakter, der er indgået inden den 23. februar 2022, og
                        
                     
                           b)
                        
                        
                           er ikke til hinder for udvidelse af en kapitalinteresse, hvis en sådan udvidelse udgør en forpligtelse i henhold til en kontrakt, der er indgået inden den 24. februar 2022.
                        
                     
            
               3.   Det er forbudt bevidst eller forsætligt at deltage i aktiviteter, der har til formål eller som følge at omgå forbuddene i stk. 1.
            
            
               4.   Forbuddene og restriktionerne i denne artikel finder ikke anvendelse på lovlige forretninger med enheder uden for de ikkeregeringskontrollerede områder omhandlet i artikel 1, såfremt de tilhørende investeringer ikke er bestemt til enheder i de ikkeregeringskontrollerede områder omhandlet i artikel 1.
            
         
         
            Artikel 6
            
               1.   Det er forbudt for statsborgere i medlemsstaterne eller fra medlemsstaternes områder at sælge, levere, overføre eller eksportere varer eller teknologi eller at anvende fartøjer eller luftfartøjer under medlemsstaters jurisdiktion, uanset om de hidrører fra deres områder,
               
                           a)
                        
                        
                           til enhver fysisk eller juridisk person, enhed eller ethvert organ i de ikkeregeringskontrollerede områder omhandlet i artikel 1, eller
                        
                     
                           b)
                        
                        
                           til brug i de ikkeregeringskontrollerede områder omhandlet i artikel 1,
                        
                     i alle følgende sektorer:
               
                           i)
                        
                        
                           transport
                        
                     
                           ii)
                        
                        
                           telekommunikation
                        
                     
                           iii)
                        
                        
                           energi, og
                        
                     
                           iv)
                        
                        
                           prospektering, efterforskning og produktion af olieressourcer, gasressourcer og mineralske ressourcer.
                        
                     
            
               2.   Levering af:
               
                           a)
                        
                        
                           teknisk bistand eller uddannelse og andre tjenesteydelser i tilknytning til varer og teknologi i de sektorer, som er omhandlet i stk. 1
                        
                     
                           b)
                        
                        
                           finansieringsmidler eller finansiel bistand i forbindelse med salg, levering, overførsel eller eksport af varer og teknologi i de sektorer, som er omhandlet i stk. 1, eller ydelse af teknisk bistand eller uddannelse i tilknytning hertil,
                        
                     er forbudt.
            
            
               3.   Det er forbudt bevidst eller forsætligt at deltage i aktiviteter, der har til formål eller som følge at omgå forbuddene i stk. 1 og 2.
            
            
               4.   Unionen træffer de nødvendige foranstaltninger for at fastlægge, hvilke relevante varer og hvilken relevant teknologi der skal være omfattet af denne artikel.
            
         
         
            Artikel 7
            
               1.   Det er forbudt at levere teknisk bistand, mæglervirksomhed eller bygge- og anlægsarbejder samt ingeniørtjenester i direkte tilknytning til infrastruktur i de ikkeregeringskontrollerede områder omhandlet i artikel 1 i de sektorer, der er omhandlet i artikel 6, stk. 1, uanset varernes eller teknologiens oprindelse.
            
            
               2.   Forbuddene i stk. 1 berører ikke opfyldelsen indtil den 24. august 2022 af kontrakter, der er indgået inden den 23. februar 2022, eller af tilknyttede kontrakter, der er nødvendige for opfyldelsen af sådanne kontrakter.
            
            
               3.   Det er forbudt bevidst eller forsætligt at deltage i aktiviteter, der har til formål eller som følge at omgå forbuddene i stk. 1 og 2.
            
         
         
            Artikel 8
            
               1.   De kompetente myndigheder kan give tilladelse i forbindelse med de aktiviteter, der er omhandlet i artikel 5, stk. 1, artikel 6, stk. 2, og artikel 7, stk. 1, og hvad angår de varer og den teknologi, der er omhandlet i artikel 6, stk. 1, såfremt de:
               
                           a)
                        
                        
                           er nødvendige til officielle formål for konsulære repræsentationer eller internationale organisationer i de ikkeregeringskontrollerede områder omhandlet i artikel 1, der nyder immunitet i overensstemmelse med folkeretten, eller
                        
                     
                           b)
                        
                        
                           har tilknytning til projekter, der udelukkende er til støtte for hospitaler eller andre offentlige sundhedsinstitutioner, der yder lægehjælp, eller civile uddannelsesfaciliteter i de ikkeregeringskontrollerede områder omhandlet i artikel 1, eller
                        
                     
                           c)
                        
                        
                           apparater eller udstyr til medicinsk anvendelse.
                        
                     
            
               2.   De kompetente myndigheder kan også, på vilkår, som de skønner hensigtsmæssige, give tilladelse til en transaktion i tilknytning til de aktiviteter, der er omhandlet i artikel 5, stk. 1, såfremt transaktionen vedrører vedligeholdelse med henblik på at garantere eksisterende infrastrukturs sikkerhed.
            
            
               3.   De kompetente myndigheder kan desuden give tilladelse vedrørende varer og teknologi, der er omhandlet i artikel 6, stk. 1, og til aktiviteter, der er omhandlet i artikel 6, stk. 2, og artikel 7, hvis salg, levering, overførsel eller eksport af den pågældende vare eller teknologi eller gennemførelse af de pågældende aktiviteter er nødvendig for akut forebyggelse eller afbødning af en hændelse, der kan have alvorlig og betydelig indvirkning på menneskers sundhed og sikkerhed, herunder eksisterende infrastrukturs sikkerhed, eller på miljøet. I behørigt begrundede hastende tilfælde kan salg, levering, overførsel eller eksport gennemføres uden forhåndstilladelse, såfremt eksportøren underetter den kompetente myndighed senest fem arbejdsdage efter, at salget, leveringen, overførslen eller eksporten har fundet sted, og giver oplysninger om den relevante begrundelse for salget, leveringen, overførslen eller eksporten, der har fundet sted uden forhåndstilladelse.
               Kommissionen og medlemsstaterne underretter hinanden om de foranstaltninger, der træffes i medfør af dette stykke, og deler alle andre relevante oplysninger, de har til rådighed.
            
         
         
            Artikel 9
            
               1.   Det er forbudt at levere tjenesteydelser i direkte tilknytning til turismeaktiviteter i de ikkeregeringskontrollerede områder omhandlet i artikel 1 foretaget af statsborgere i medlemsstaterne eller fra medlemsstaternes områder eller ved anvendelse af fartøjer eller luftfartøjer under medlemsstaters jurisdiktion.
            
            
               2.   Forbuddene i stk. 1 berører ikke opfyldelsen indtil den 24. august 2022 af kontrakter, der er indgået inden den 23. februar 2022, eller af tilknyttede kontrakter, der er nødvendige for opfyldelsen af sådanne kontrakter.
            
            
               3.   Det er forbudt bevidst eller forsætligt at deltage i aktiviteter, der har til formål eller som følge at omgå forbuddene i stk. 1.
            
         
         
            Artikel 10
            Denne afgørelse træder i kraft dagen efter offentliggørelsen i Den Europæiske Unions Tidende.
            Denne afgørelse finder anvendelse indtil den 24. februar 2023.
            Denne afgørelse overvåges løbende. Afgørelsen kan forlænges eller ændres alt efter tilfældet, hvis Rådet skønner, at dens mål ikke er nået.
         
         
            Udfærdiget i Bruxelles, den 23. februar 2022.
            
               
                  På Rådets vegne
               
               J.-Y. LE DRIAN
               
                  Formand